和蕭十六人名  其四
作者：孔平仲
朝代：宋

paragraphs: 爲憐城郭太留滯，知子思家方悶睡。
故停車馬良久住，相顧雍容情益至。
樓高適意同一登，目極四周堪遠視。
野田橫望繞天涯，梅朵開齊映江涘。
冬溫庭筠尚抽筍，僧房喬木陰鋪地。
丘樊嘉遁素有心，蕭蕭思話山中事。
清楊俊邁君自許，魯國淵源吾不墜。
與君詩戰奈何休，抑揚雄思聊書志。